क्रीडा क्षेत्राला समर्पित चार दशकांची तपस्या: क्रीडा अधिकारी शाम भोसले सेवानिवृत्त

पुणे | प्रतिनिधी

“खेळाडू घडवणे म्हणजे देश घडवणे” हे ब्रीदवाक्य उराशी बाळगून गेली चार दशके क्रीडा क्षेत्रासाठी अविरत झटणारे पुणे जिल्हा शिक्षण मंडळाचे क्रीडा अधिकारी शाम भोसले येत्या 30 जून 2026 रोजी प्रदीर्घ सेवेतून सेवानिवृत्त होत आहेत. संस्थेचे अध्यक्ष उपमुख्यमंत्री अजितदादा पवार यांच्या अपघाती निधनाने सेवानिवृत्ती कार्यक्रम न करण्याचा मानस त्यांनी घेतला आहे. त्यांच्या या सेवापूर्ती निमित्त क्रीडा क्षेत्रातून त्यांच्यावर शुभेच्छांचा वर्षाव होत आहे.

पुणे जिल्हा शिक्षण मंडळाच्या क्रीडा वैभवाचे शिल्पकार

शाम भोसले यांनी क्रीडा अधिकारी म्हणून पदभार स्वीकारल्यापासून पुणे जिल्हा शिक्षण मंडळाच्या विविध शाळांना क्रीडा क्षेत्रात एक वेगळी ओळख मिळवून दिली. त्यांच्या मार्गदर्शनाखाली मंडळाच्या शेकडो विद्यार्थ्यांनी जिल्हा, विभाग, राज्य आणि राष्ट्रीय व आंतरराष्ट्रीय पातळीवर चमकदार कामगिरी केलेली आहे. कबड्डी, खो-खो, अॅथलेटिक्स, कुस्ती, व्हॉलीबॉलसारख्या मैदानी खेळांपासून ते बुद्धिबळ, कॅरमपर्यंत सर्वच खेळांसह फाईट गेम मध्ये त्यांनी विद्यार्थ्यांना प्रोत्साहन दिले.

“सरांमुळे आमच्या विविध शाळेचे मैदान खऱ्या अर्थाने फुलले. प्रत्येक खेळाडूच्या अडचणी समजून घेऊन त्याला मदत करणे, हा त्यांचा स्वभाव,” अशी भावना एका विविध शाळा, महाविद्यालयाचे प्राचार्य व मुख्याध्यापकांनी व्यक्त केली.

42 विनाअनुदानित क्रीडा संघटनांचे आधारस्तंभ

केवळ शासकीय पदावर काम करून न थांबता, भोसले सरांनी राज्यातील क्रीडा चळवळ बळकट करण्यासाठी मोठे योगदान दिले. 42 विनाअनुदानित खेळ संघटनांचे राज्य अध्यक्ष म्हणून त्यांनी काम पाहिले. शासनाचे अनुदान नसताना, स्वबळावर व लोकसहभागातून या संघटना चालवणे व खेळाडू घडवणे हे शिवधनुष्य त्यांनी लीलया पेलले. यातून या खेळांना कायमस्वरूपी मान्यता सह अनुदान व क्रीडा गुण मिळवण्यासाठी त्याची अतोनात धडपड सुरू आहे व भविष्यात ही राहील.

ग्रामीण व शहरी भागातील दुर्लक्षित खेळ व खेळाडूंना व्यासपीठ मिळवून देण्यासाठी त्यांनी सातत्याने पाठपुरावा केला. अनेक पारंपरिक क्रीडा प्रकारांना नवसंजीवनी देण्याचे श्रेय त्यांनाच जाते. “अनुदान नाही म्हणून खेळ थांबत नाहीत, जिद्द असेल तर मार्ग निघतोच,” हा मंत्र त्यांनी संघटनांच्या कार्यकर्त्यांना दिला.

हेही वाचा

भारतीय हॉकी संघाचा ऐतिहासिक विजय! पाकिस्तानचा ७-१ ने धुव्वा

कार्यपद्धती: शिस्त, प्रेम आणि प्रेरणा

शाम भोसले सरांची ओळख म्हणजे कडक शिस्तीचे पण मनाने हळवे अधिकारी. पहाटे 5 वाजता शाळांच्या मैदानावर हजर राहणारे सर, खेळाडूंच्या आहारापासून ते त्यांच्या सरावापर्यंत प्रत्येक गोष्टीकडे बारकाईने लक्ष देत. आर्थिकदृष्ट्या दुर्बल खेळाडूंना स्वतःच्या खिशातून मदत केल्याची अनेक उदाहरणे आहेत. त्यांच्या संपर्कात आलेला प्रत्येक खेळाडू आज त्यांना ‘गुरू’ मानतो.

सेवानिवृत्ती नव्हे, तर नव्या इनिंगची सुरुवात

सेवानिवृत्त होत असले तरी शाम भोसले सरांचे क्रीडा क्षेत्राशी असलेले नाते संपणार नाही. “माझी नोकरी संपली, पण क्रीडा सेवा संपणार नाही. जोवर श्वास आहे तोवर खेळाडू साठी मैदानावरच असेन,” अशी ग्वाही ते देतात. निवृत्तीनंतर विनाअनुदानित क्रीडा संघटनांच्या माध्यमातून तळागाळातील खेळाडू घडवण्याचे काम अधिक जोमाने करण्याचा त्यांचा मानस आहे.

क्रीडा क्षेत्रातून शुभेच्छांचा वर्षाव

शाम भोसले सरांच्या सेवानिवृत्तीनिमित्त राज्यभरातील क्रीडा शिक्षक, प्रशिक्षक, खेळाडू आणि विविध संघटनांच्या पदाधिकाऱ्यांनी त्यांना पुढील वाटचालीसाठी शुभेच्छा दिल्या आहेत. त्यांच्या अनुभवाचा व मार्गदर्शनाचा लाभ क्रीडा क्षेत्राला पुढील अनेक वर्षे होत राहील, हा विश्वास सर्वांनी व्यक्त केला.

यावेळी कार्यक्रमास प्रमुख उपस्थितीत पुणे जिल्हा शिक्षण मंडळ पुणे उपाध्यक्ष राजेंद्र घाडगे, खजिनदार ॲड मोहनराव देशमुख, उपसचिव एल एम. पवार, परीक्षा विभाग व मुल्यमापन अधिकारी किरण देशपांडे अकौंटट गोरख सोंडकर सह क्रीडा प्रेमी उपस्थित होते.